คลังตัดสิทธิ์"ชิมช้อปใช้"ผู้สูงอายุหลังลงทะเบียนอืด
คลังปิดผู้สูงอายุลงทะเบียน“ชิมช้อปใช้ เฟส 3” วันนี้เป็นวันสุดท้าย และจะนำสิทธิ์ที่เหลือมาเปิดให้ลงทะเบียนสำหรับประชาชนทั่วไป หลังผู้สูงอายุเมินไม่ลงทะเบียน
2 ธ.ค. 2562

คลังปิดผู้สูงอายุลงทะเบียน“ชิมช้อปใช้ เฟส 3” วันนี้เป็นวันสุดท้าย และจะนำสิทธิ์ที่เหลือมาเปิดให้ลงทะเบียนสำหรับประชาชนทั่วไป หลังผู้สูงอายุเมินไม่ลงทะเบียน
นายนายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) ในฐานะรองโฆษกกระทรวงการคลัง เปิดเผยว่า มาตรการ “ชิมช้อปใช้ เฟส 3” ที่ได้เปิดลงทะเบียนสำหรับประชาชนทั่วไปเมื่อวันที่ 14 – 17 พ.ย. 2562 และรอบพิเศษสำหรับผู้มีอายุ 60 ปีบริบูรณ์ขึ้นไป ตั้งแต่วันที่ 17 พ.ย. 2562 มีผู้ได้รับสิทธิ์รวม 1,448,012 ราย ซึ่งกระทรวงการคลังเห็นว่า มีการลงทะเบียนที่ครอบคลุมกลุ่มเป้าหมายตามที่คาดการณ์ไว้แล้ว จึงจะเปิดให้ลงทะเบียนสำหรับผู้สูงอายุวันนี้เป็นวันสุดท้าย และจะปิดการลงทะเบียนในเวลา 18.00 น.
สำหรับการใช้จ่ายของประชาชนตั้งแต่วันที่ 27 ก.ย. จนถึงวันที่ 1 ธ.ค. 2562 มีผู้ใช้สิทธิ์รวม 3 เฟส จำนวน 11,769,870 ราย มีการใช้จ่ายรวม 17,872 ล้านบาท ซึ่งเป็นการใช้จ่ายจาก g-Wallet ช่อง 1 จำนวน 11,619 ล้านบาท สำหรับ g-Wallet ช่อง 2 มีผู้ใช้สิทธิ์จำนวน 247,020 ราย มียอดการใช้จ่ายรวม 6,252 ล้านบาท หรือเฉลี่ยรายละประมาณ 25,314 บาท โดยยอดใช้จ่ายผ่าน g-Wallet ช่อง 2 ยังคงขยายตัวเป็นอย่างมากและอย่างต่อเนื่อง โดยมีสัดส่วนมากกว่า 1 ใน 3 ของยอดใช้จ่ายทั้งหมด
รองโฆษกกระทรวงการคลังได้กล่าวย้ำว่า ประชาชนสามารถใช้สิทธิ์ภายใต้มาตรการได้อย่างต่อเนื่องโดยจะสิ้นสุดในวันที่ 31 ม.ค. 2563 จึงขอเชิญชวนให้ประชาชนออกมาใช้จ่ายผ่าน g-Wallet ช่อง 2 เพื่อมีส่วนช่วยในการส่งเสริมการบริโภคภายในประเทศและมีสิทธิได้รับเงินคืนสูงสุดถึง 20% อีกด้วย
สำหรับมาตรการชิมช้อปใช้เฟส 3 กันสิทธิ์ไว้ให้คนผู้สูงอายุ 60 ปี ขึ้นไป 5 แสนราย แต่มีผู้สูงอายุมาลงทะเบียนประมาณ 2 แสนรายเท่านั้น
นายอุตตม สาวนายน รมว.คลัง เปิดเผยว่า วันนี้ได้มีการเรียกประชุมหน่วยงานที่เกี่ยวข้องเพื่อติดตามความคืบหน้าโครงการชิมช้อปใช้ ซึ่งทุกอย่างเดินหน้าไปด้วยเรียบร้อยเป็นไปตามนโยบายที่วางใจ โดยยอดใช้จ่ายกระเป๋าที่ 2 เพิ่มขึ้นจำนวนมากโดยช่วงวันหยุดที่ผ่านมามีการใช้จ่ายผ่านกระเป๋า 2 มากถึงวันละ500-600 ล้านบาท และคาดว่าจะเพิ่มสูงขึ้นเรื่อยๆ
นอกจากนั้นที่ประชุมยังได้หารือเพิ่มเติมเพื่อที่จะกระตุ้นเศรษฐกิจและการใช้งานแอปเป๋าตัง ในส่วนg-Wallet2 ให้มากขึ้นโดยจะดำเนินการเพื่อมอบเป็นของขวัญปีใหม่ให้กับประชาชนด้วย ซึ่งในรายละเอียดกำลังพิจารณาอยู่